詠瑞粟  其二
作者：周遇聖
朝代：宋

paragraphs: 淳居萬山巔，土瘠稀良田。
豐歉繫饑飽，民命懸於天。
人憂庚子歉，我見爲豐年。
蠶登百穀熟，箱萬倉盈千。
異哉粟四穗，一幹生南阡。
豈無連理木，亦有雙華蓮。
維茲孕瑞粟，庶補民艱鮮。
嘉生本協氣，此事非偶然。
竊聞野老說，守令仁且賢。
官清簡案牘，刑省空扉圜。
農耕士力學，工肆商充廛。
午鷄桑樹鳴，夜犬花村眠。
君不見漁陽歌秀麥，善政青史編。
又不見中牟書嘉禾，德化今古傳。
猗歟際聖代，奇祥呈八埏。
願言叫閶闔，入奏冕旒前。